hotchpotch/miracl-hf-unified huggingface dataset:
Sound of Music
Sound of Music (tunnettu myös nimellä "Sound of Music – laulava Trappin perhe", ) on vuonna 1965 ensi-iltansa saanut musikaalielokuva. Sen ohjasi Robert Wise. Elokuva perustuu Richard Rodgersin ja Oscar Hammersteinin samannimiseen Broadway-musikaaliin, joka puolestaan perustuu tositarinaan itävaltalaisesta von Trappin perheestä. Elokuvan pääosia näyttelivät Julie Andrews ja Christopher Plummer. Lapsia näyttelivät Charmian Carr (Liesl), Nicholas Hammond (Friedrich), Heather Menzies (Louisa), Duane Chase (Kurt), Angela Cartwright (Brigitta), Debbie Turner (Marta) ja Kym Karath (Gretl). Elokuva on edelleen kaikkien aikojen katsotuin ja tunnetuin musikaalielokuva ja yksi kaikkein aikojen katsotuimmista elokuvista. Aikanaan se pelasti suurilla lipputuloillaan konkurssilta vararikon partaalla olleen tuotantoyhtiö 20th Century Foxin.
Elokuva oli ensimmäinen MTV3:n edeltäjällä Kolmoskanavalla esitetty ohjelma 1. joulukuuta 1986.
Nonnbergin luostarin postulantti Maria lähetetään itävaltalaisen leski-kapteeni Georg von Trappin seitsemän lapsen kotiopettajaksi. Perheen äidin kuoltua surun murtama isä on pitänyt lapsilleen yhtä tiukkaa kuria kuin alaisilleen laivastossa. Leikkejä ja musiikkia ei talossa suvaita. Helläsydäminen ja lempeä Maria ei suvaitse isän ankaraa suhtautumista lapsiinsa ja sinnikkyydellään saa kapteenin ymmärtämään miten väärin tämä lapsiaan kohtelee. Marian saapuessa taloon kapteeni seurustelee paronitar Elsa Schröderin kanssa, mutta lämmin ja rakastava Maria lumoaa vähitellen lasten lisäksi myös heidän isänsä. Kapteenin uudet, aiempaa pehmeämmät lastenkasvatusmenetelmät sulattavat myös Marian sydämen. Silti kapteeni ja Maria torjuvat tunteensa: kapteeni velvollisuudesta Elsaa kohtaan ja Maria tulevan nunnanvalansa vuoksi. Lopulta Maria pakenee tunteitaan luostariin, mutta luostarin abbedissa lähettää Marian takaisin Trappin taloon, sillä hänen mielestään Mariaa ei ole tarkoitettu nunnaksi.
Vastahakoisesti Maria palaa von Trappien luokse ja lopulta kapteeni ja Maria uskaltavat paljastaa toisilleen tunteensa. Maria avioituu kapteenin kanssa ja samalla hänestä tulee seitsemän lapsen äiti. Pian häiden jälkeen natsit haluavat kapteenin joukkoihinsa taistelemaan. Kapteeni, joka ei hyväksy natsien julmuutta ja ajatusmaailmaa, ei kestä ajatusta, että liittyisi Adolf Hitlerin joukkoihin. Kieltäytyminen olisi kuitenkin kohtalokasta, joten eräänä yönä perhe pakenee vuorten yli Sveitsiin kohti uutta elämää poissa natsien valloittamasta Itävallasta.
Ehdokkuudet:
Toronto Star
Toronto Star (edellisiltä nimiltään "Evening Star" ja "Toronto Daily Star") on noin 2,23 miljoonan viikkolevikillään (2015) Kanadan suurin sanomalehti, vaikkakin sen paperiversion levikki saadaan lähes yksinomaan Ontarion provinssista. Yhtiön pääkonttori sijaitsee Toronton kaupungissa.
Broadsheet-koossa julkaistavaa lehteä luonnehditaan Ontarion "paikalliseksi" päivälehdeksi. Se keskittyy laajemman Toronton alueen (GTA) uutisiin ja tarinoihin. Lehdessä on myös liike-elämään, kansainvälisiin uutisiin, viihteeseen, urheiluun ja horoskooppeihin paneutuvat osat. Verkkolehti on myös saatavilla. Levikkikilpailussa "Kanadan herruudesta" Toronto Starin kanssa kilpailee kansallinen The Globe and Mail (viikkolevikki 2,02 milj., 2015), joka ei kuitenkaan julkaise sunnuntainumeroa.
Lehden ensimmäinen numero ilmestyi 3. marraskuuta 1892 (nimellä "The Evening Star"). Lehti oli pitkään riippumattomasti omistettu. Vuonna 1977 Toronto Star Ltd. muutti nimensä muotoon Torstar Corporation. Vuonna 1999 Torstar hankki neljän muun päivälehden omistuksen Quebecorilta.
Kooveen jääkiekko
KOOVEE (Koovee ry, aik. Tampereen Kilpa-Veljet, TK-V, Koo-Vee, KOO-VEE) on vuonna 1929 perustettu tamperelainen urheiluseura. Seuran ensimmäinen jääkiekko-ottelu pelattiin vuonna 1945. Jääkiekossa seura on voittanut yhteensä seitsemän SM-mitalia, mukaan lukien Suomen mestaruuden vuonna 1968. Seuran edustusjoukkueella on takanaan 27 kautta SM-sarjassa ja SM-liigassa. Vuodesta 2015 alkaen jääkiekon edustusjoukkueen taustayhteisönä ei ole enää ollut Koovee ry vaan KOOVEE Hockey Oy.
Kooveen ensimmäinen virallinen jääkiekko-ottelu pelattiin vuonna 1945. Seuralla on joukkueet Mestiksessä pelaavan edustuksen lisäksi jokaisessa junioriluokassa A-nuorista G-junioreihin, miesten joukkue 3. divisioonassa sekä naisten ja miesten harrastekiekkojoukkue.
Seuralla on meriittinä seitsemän SM-mitalin ja Suomen Cup-mestaruuden sekä mainittujen pääsarjakausien lisäksi yhdeksän kautta Suomen toiseksi korkeimmalla sarjatasolla, Mestiksessä.
Koovee aloitti kunnianumerokäytännön ensimmäisenä jääkiekkoseurana Suomessa. Kolmelle Koovee-legendalle myönnettiin kunnianumero 5. tammikuuta 2007 Urheilukanavan lähettämän TV-ottelun yhteydessä. Kunnianumerokäytäntö merkitsee sitä, että ansioitunut pelaaja saa tunnustuksena saavutuksistaan oman pelaajaviirin jäähallin kattoon. Sen sijaan pelaajan numeroa ei jäädytetä vaan se jää edelleen seuran käyttöön.
SM-sarja
SM-liiga
1. divisioona
Mestis
Suomi-sarja
2. divisioona
Pisin Suomi-sarjan jääkiekko-ottelu: 132.58 Kimmo Lisko (Suomi-sarjan playoffs, Koovee–Titaanit, 4–3, 10.3.2002, Hakametsä 2)Muuta mainittavaa: 29.12.1959 seura erotetaan TUL:sta
Muuta mainittavaa: 1960 Koovee SVUL:n jäseneksi. 1968 Koovee Suomen kolmas tuplamestari (SM-kultaa ja Suomen cupin voitto saman kauden aikana).
Muuta mainittavaa: 1975 Jääkiekon SM-liiga perustetaan
Muuta mainittavaa: 1983 Luopuminen 1. divisioonan sarjapaikasta ja jääkiekon edustusjoukkueen toiminnan lopettaminen, Kooveen sarjapaikka TuTolle.
1984 2. divisioonan sarjapaikan hankkiminen HC Hilparalta.
1. divisioonan karsinta 1998: Koovee–UJK 2–3 (2–4, 4–3, 1–0, 3–4ja, 4–5ja)
1. divisioonan karsinta 1999: Ahmat–Koovee 3–1 (4–3, 2–4, 7–2, 7–2)
Muuta mainittavaa: (*1994 Kesäkuussa Suomen Jääkiekkoliitto pudotti konkurssiin ajautuneet Kärpät ja Joensuun Kiekko-Pojat 2. divisioonaan. Vapautuneet sarjapaikat myönnettiin Järvenpään Haukoille ja Kooveelle. 1999 Suomi-sarja perustetaan.Muuta mainittavaa: 2000 Mestis perustetaanMestis-karsinta 2018
Zebda
Zebda on ranskalainen musiikkiyhtye. Se on kotoisin Toulousesta. Yhtyeeseen kuuluu seitsemän jäsentä: Pascal, Joël, Hakim, Magyd, Mouss, Rémi ja Vincent. Yhtye soittaa rap-rockia. Heidän tunnettuja kappaleitaan ovat muun muassa "Tomber la Chemise" ja "Motivé".
Risto Ala-Korpi
Risto Ensio Ala-Korpi (s. 17. elokuuta 1950 Ullava) on suomalainen yleisurheilija. Hän juoksi urallaan kestävyys- ja keskimatkoja, mutta kilpaili myös este- ja maastojuoksussa. Ala-Korven kasvattajaseura on Ullavan Kilpa, jota hän edusti aina vuoteen 1972. Sen jälkeen hän edusti kaksi seuraavaa kautta Viipurin Urheilijoita ja edelleen kaksi kautta Paimion Urheilijoita, jonka jälkeen hän palasi kasvattajaseuraansa Ullavaan. Uran lopuksi kaudesta 1981 lähtien seurana oli Kälviän Tarmo.
Ala-Korpi voitti 5 000 metrin juoksun Suomen mestaruuden Hyvinkäällä 1973 ajalla 13.53,6. Hopealla hän oli 1979 ja pronssilla 1978. Hallissa hän oli kaksi kertaa SM-pronssilla (1973 ja 1980). Maastojuoksussa hän on lyhyen radan (5 km, Kalajoki) Suomen mestari vuodelta 1974.
Ala-Korven 5 000 metrin ennätys oli 13.29,8 (1973) ja 10 000 metrin 28.41,0 (1974). Hän juoksi parhaimmillaan 3 000 metrillä alle kahdeksan minuutin ja 3 000 metrin esteissä alle yhdeksän minuutin aikoja. 25 km maantiekilpailussa hän juoksi vuonna 1973 ajan 1.17.39 .
Le Journal de Montréal
Le Journal de Montréal on noin 1,6 miljoonan lehden viikkolevikillään Kanadan ja koko Pohjois-Amerikan toiseksi laajalevikkisin ranskankielinen sanomalehti kilpailijansa La Pressen jälkeen. Sen pääkonttori sijaitsee Montréalissa, Québecin provinssissa.
Päivittäin tabloid-koossa ilmestyvää sanomalehteä on luonnehdittu viihdepainotteiseksi ja usein sensaatiohakuiseksi. Tyyliltään sen katsotaan muistuttavan brittiläistä The Sun, saksalaista Bild ja yhdysvaltalaista US Variety -sanomalehtiä.
Lehden perusti liikemies Pierre Péladeau (1925–1997) vuonna 1964. Lehden omistaa mediayhtiö Québecor Média, joka on puolestaan sijoitusyhtiö Les Placements Peladeau Inc -yhtiön omistaman Québecor Inc -yhtiön omistuksessa.
Pussitiainen
Pussitiainen ("Remiz pendulinus") on pieni varpuslintu, jolla on musta naamari.
Pussitiainen on pienikokoinen ja luonnossa vaikeasti havaittava. Se on selkäpuolelta punertavanruskea ja alapuolelta vaaleampi. Sen harmaassa päässä on musta naamari, joka koiraalla on leveämpi kuin naaraalla. Koiraan rinnassa on punertavaa täplitystä. Nuori lintu on yksivärisemmän ruskea kuin aikuiset yksilöt. Lajin nokka on teräväkärkinen, vanhalla linnulla harmaa ja nuorella tumma. Pussitiaisen pituus 10–12 senttimetriä ja paino 8–9 grammaa.
Pussitiaisen äänet ovat korkeita. Yleisimmin kuultava ääni on korkea, venytetty, loppua kohti laskeva ”vsiiiyyyy”-kutsuääni. Lajin laulu muistuttaa hieman viherpeipon lurittelua. Pussitiaisen käyttäytyminen on tiaismaista, vaikka se ei kuulukaan varsinaisiin tiaisiin.
Keski- ja Itä-Euroopassa pesii n. 100 000 paria. Levinneisyysalue ulottuu suureen osaan Aasiaa aina Koreaan saakka. Virossa pesii n. 200, Latviassa n. 500 ja Ruotsissa n. 100 paria. Suomessa tavataan vuosittain joitakin yksilöitä, mutta pesintöjä on varmistettu vain muutama. Ensi kerran varmistui pesintä Suomessa vuonna 1985 Turussa. Havaintojen ennätysvuonna 1990 havaittiin 12 yksilöä pääasiassa Suomen etelärannikolla.
Pussitiaisen tyypillistä elinympäristöä ovat merenlahtien, järvien ja jokien veden vaivaamat rantametsät, pensaikot ja ruoikot.
Pussitiaisen pesä on taitavasti rakennettu huopamainen pussi, joka riippuu elävän puun, tavallisesti koivun tai pajun, oksan kärjessä. Umpinaiseen pussiin johtaa pyöreä putki. Pesän pintamateriaali on usein osmankäämen siemennukkaa. Kerrotaan, että pesiä on käytetty lasten töppösinä, ei kuitenkaan Suomessa. Koiras rakentelee pesiä, joista naaras valitsee yhden. Koiras on moniavioinen, eli sillä voi olla useita naaraita puolisoinaan. Pussitiainen munii kerralla 6–8 valkeaa munaa, joita joko koiras tai naaras hautoo 13–14 vuorokautta. Poikaset oppivat lentämään n. 16 vuorokauden ikäisinä.
Pussitiaisen ravintoa ovat hyönteiset ja muut niveljalkaiset, talvella lisäksi osmankääminsiemenet, ehkä myös järviruo'on siemenet. Keväisin linnut käyvät etenkin pajujen kukinnoissa etsimässä hyönteisiä.
Grigori Semjonov
Grigori Mihailovitš Semjonov (; 25. syyskuuta 1890 Kuranža – 30. elokuuta 1946 Moskova) oli venäläinen kenraaliluutnantti, kasakkapäällikkö ja valkoisen armeijan komentaja Venäjän sisällissodassa Taka-Baikaliassa ja lähialueilla vuosina 1917–1920.
Semjonov valmistui Orenburgin sotilasakatemiasta vuonna 1911. Hän otti osaa ensimmäiseen maailmansotaan. Kesäkuussa 1917 hänestä tuli Venäjän väliaikaisen hallituksen komissaari Baikalin alueelle. Lokakuun vallankumouksen aikana Semjonov järjesti bolševikkien vastaisen kapinan, mutta se kukistettiin, ja Semjonov pakeni Mantšuriaan. Elokuussa 1918 Semjonov onnistui ottamaan Taka-Baikalian alueen hallintaansa Tšekkoslovakian legioonan avulla. Niin kutsuttu Siperian väliaikaishallitus nimitti Semjonovin Tšitassa olleen erillisosaston johtajaksi.
Amiraali Aleksandr Koltšak kieltäytyi aluksi tunnustamasta Semjonovin määräysvaltaa alueella, mutta joutui myöhemmin myöntymään ja nimitti Semjonovin Tšitan sotilaspiirin komentajaksi. Vuonna 1919 Semjonov nimitti itsensä Taka-Baikalian kasakka-armeijan atamaaniksi seudulla vaikuttaneen Japanin keisarillisen armeijan tukemana.
Kärsittyään tappion sisällissodan itärintamalla ja luovuttuaan ylipäällikkyydestä tammikuussa 1920 Koltšak nimitti Semjonovin Kaukoidän valkoisen armeijan johtajaksi. Semjonov ei kuitenkaan saanut pidetyksi villiä kasakka-armeijaansa kurissa, ja tilanne riistäytyi siviiliasutuksen tuhoamiseksi ja ryöstelyksi. Heinäkuussa 1920 japanilaiset aloittivat vetäytymisensä alueelta Kaukoidän tasavallan kanssa tekemänsä sopimuksen mukaan, ja Semjonov jäi ilman tukea. Taka-Baikalian partisaanit yhdessä neuvostoarmeijan kanssa suuntasivat voimansa Tšitan valtaamiseen ja lokakuussa 1920 häätivät Semjonovin joukkojen rippeet Taka-Baikaliasta. Semjonov vetäytyi Primorjen alueelle ja yritti vielä puolustautua, mutta epäonnistui ja pakeni kokonaan maasta syyskuussa 1921.
Myöhemmin Semjonov oleskeli Koreassa, Japanissa, Yhdysvalloissa ja Pohjois-Kiinassa. Hänellä oli kontakteja Japanin tiedustelupalveluun, ja hänestä tuli valkoisten venäläisten emigranttien johtaja Kaukoidässä. Syyskuussa 1945 neuvostoliittolaiset miehittivät Mantšurian Japanilta. Semjonov pidätettiin, ja Neuvostoliiton korkein oikeus hirtätti hänet vuonna 1946.
Maria (Burgundi)
Maria (13. helmikuuta 1457 – 27. maaliskuuta 1482) oli Burgundin herttuatar, ja Burgundin herttuan Kaarle Rohkean ja Isabellan ainoa lapsi.
Marian puoliso oli Pyhän saksalais-roomalaisen keisarikunnan keisari Maximilian I. Heidän poikansa oli Kastilian kuningas Filip I.
TS-Yhtymä
TS-Yhtymä on vuonna 1905 perustettu suomalainen mediakonserni, jonka päätoimialat ovat viestintä ja painopalvelut. Se julkaisee muun muassa Turun Sanomia ja "Salon Seudun" Sanomia.
Tippaleipä
Tippaleipä on vapun ruokaperinteisiin kuuluva makea leivonnainen, joka valmistetaan uppopaistamalla. Tippaleipä on syntynyt 1700-luvulla suomalaisissa säätyläiskodeissa vappujuhlissa tarjotuksi herkuksi.
Tippaleipää vastaava leivonnainen tunnetaan myös Itävallassa ja Etelä-Saksassa nimellä "Strauben" sekä Yhdysvalloissa nimellä "funnel cake".
Tippaleipä valmistetaan maidosta, vehnäjauhoista, kananmunista, sokerista, sitruunan kuoresta, kasviöljystä, suolasta ja muista mausteista. Taikina laitetaan pursotinpussiin tai suppiloon ja pursotetaan ohuena spagettimaisena nauhana kuumaan öljyyn asetettuun pyöreään muottiin. Muotiksi käy metallinen säilyketölkki, josta on poistettu pohja ja kansi. Taikina kypsyy öljyssä, ja tippaleivät nostetaan öljystä reikäkauhalla. Ylimääräinen rasva valutetaan pois, ja päälle sirotellaan tomusokeria. Tippaleivät ovat rapeita herkkuja, joita vappuna tarjoillaan siman kanssa.
Seppo Tuominen
Seppo Reijo Tuominen (s. 9. heinäkuuta 1943 Heinola) on suomalainen entinen kestävyys- ja maastojuoksija . Tuominen voitti kaikkiaan viisi henkilökohtaista Suomen mestaruutta ja teki useita kestävyysmatkojen Suomen ennätyksiä.
Tuominen voitti 5 000 metrin juoksun Suomen mestaruuden vuonna 1974 (aika 13.57,6), vuonna 1975 hän oli mestari 10 000 metrillä (aika 28.58,6a). Maastojuoksun pitkän radan mestaruuden Tuominen voitti 1969–1971.
Arvokisoissa Tuominen oli parhaimmillaan kahdeksas 10 000 metrillä Helsingin EM-kisoissa 1971. Tuomisen 5 000 metrin ennätys oli 13.34,8 (1971) ja 10 000 metrin 28.11,8 (1975).
Kalevan kisoissa 1974 Tuominen jäi kiinni norefedriini-piristeen käytöstä, mutta selvisi tapauksesta ilman rangaistusta.
"*" = 10 000 metrin juoksun aika
TSTV
TSTV (aiemmin Turku-TV) on nykyään Internetissä ja vuoteen 2012 asti Turussa ja sen lähikunnissa näkynyt paikallinen televisiokanava. Tärkeimpiä ohjelmia ovat uutiset, paikalliset urheiluottelut ja tapahtumat Turussa. TSTV teki yhteistyötä MTV3:n kanssa, joten ajoittain Turku TV:n tekemiä juttuja näkyi myös valtakunnallisissa uutislähetyksissä. Kanavan omistaa TS-Yhtymä. TSTV-kanavan toiminta kaapelissa päättyi vuoden 2012 lopussa.
TSTV näkyi paikallisissa kaapeli-tv-verkoissa, ja vuosina 2004–2011 se näkyi myös antennitalouksissa Turun lähettimen alueella. TSTV oli Kristiinankaupungin, Närpiön ja Tampereen tv-kanavien ohella ainoa paikallis-tv -kanava, joka näkyi myös maanpäällisessä verkossa. Kanava tavoitti päivittäin yli 104 640 taloutta ja näkyi noin 50 kunnassa.
Robert II (Flanderi)
Robert II (n. 1065 – 5. lokakuuta 1111) oli Flanderin kreivi ja yksi ensimmäisen ristiretken johtohahmoista. Ristiretken aikana hän sai lisänimen "Robert Hiérosolymitain" tai "Robert II Jerusalemilainen".
Hän oli kreivi Robert I:n ja Gertrude Saksilaisen poika. Hän oli Flanderin kreivi vuosina 1093–1111 ja isänsä kanssahallitsija vuodesta 1087 lähtien.
Toyota FJ Cruiser
Toyota FJ Cruiser on retrotyylisesti muotoiltu maastoauto. Se esiteltiin konseptina Chicago Auto Show’ssa vuonna 2003, mutta myyntiin tuloa saatiin odotella vuoteen 2006 asti. FJ Cruiser on muotoiltu vanhojen 60-luvun Toyota Land Cruiser FJ:n tyylisesti ja se perustuu Toyota Hiluxin alustaan, jota käyttävät myös Toyota 4Runner ja Toyota Land Cruiser. FJ Cruiser on suunnattu kilpailemaan Nissan Xterran, Jeep Wranglerin ja Honda Elementin kanssa samassa luokassa. Muista Toyotan malleista poiketen keulalla ei ole Toyotan merkkiä vaan TOYOTA-teksti 60-luvun tyylin mukaan (Tätä on tosin käytetty myöhemmin 4Runnerin ensimmäisen sukupolven malleissa ja Hiacen neljännen sukupolven malleissa.).
FJ Cruiserista on olemassa sekä takaveto- että nelivetomallit, ja vaihteistovaihtoehdot ovat 6-vaihteinen manuaali ja 5-portainen automaatti.
FJ Cruiserin lisävarustevalikoimaan kuuluu pyöränkuljetuskattotelineet, etupanssari, helmasuojat, vararengaskotelo, hinauskoukku, GPS-järjestelmä, tehoputkisto, erikoispyöränpultit (saadaan auki vain pulttien omalla avaimella), satelliittiradio ja R3200 plus -varkaudenesto.
Hansaprint
Hansaprint Oy on suomalainen painotalo ja markkinointiviestinnän palveluita tarjoava yhtiö. Yritys on osa TS-Yhtymää, sen toinen merkittävä omistaja on Sanoma. Toimipisteet sijaitsevat Turussa, Vantaalla, Tukholmassa ja Malmössä (Ruotsi).
Hansaprintin palveluita ovat:
Painopalvelut ovat Hansaprintin toiminnan ydin. Hansaprintin painopalveluita ovat muun muassa aikakauslehdet, asiakas- ja järjestölehdet, erilaiset markkinointimateriaalit, esitteet ja kuvastot.
Aivotärähdys
Aivotärähdys () on päähän kohdistuneen iskun aiheuttama aivojen lievä vaurio.
Aivotärähdyksen tavallisia oireita ovat hetkellinen tajunnan menetys ja/tai lyhyt muistinmenetys tapaturman yhteydessä (kumpaakaan ei välttämättä ilmene) sekä tapaturman jälkeen normaalia voimakkaampi väsymys, päänsärky, silmien ympärysalueen tummuminen, pahoinvointi, oksentelu ja huimaus. Myös keskittymisen ja muistin häiriöt tapaturman jälkeisinä tunteina ja päivinä ovat tavallisia. Aivotärähdyksen määritelmä on epätarkka, eikä voida tehdä selvää rajaa aivotärähdyksen ja vakavamman aivovamman välille. Lähtökohtaisesti aivotärähdystä pidetään ohimenevänä aivojen toimintahäiriönä ilman pysyviä kudosvaurioita, mutta tutkimusten perusteella aivotärähdyksessäkin tapahtunee vähäisiä soluvaurioita. Aivotärähdyksen oireiden tulisi korjaantua tuntien tai muutaman päivän aikana. Jos oireet jatkuvat pitkään, yli viikon, kyseessä saattaa olla pahempi aivovamma kuin aivotärähdys. Silloin lääkäriin hakeutuminen on aiheellista.
Aivotärähdyksestä on olemassa erilaisia luokituksia, jotka perustuvat tajunnan menetyksen olemassaoloon, muistiaukon pituuteen sekä jälkioireiden voimakkuuteen ja kestoon. Nykyiset hoitosuositukset suosittavat aivojen tietokonekuvausta päivystysluonteisesti, jos tapaturmaan on liittynyt tajunnan tai muistin menetys. Jos näitä ei ole ollut, ei lääkäriin hakeutuminen ole yleensä välttämätöntä. Kuitenkin, jos tapaturman jälkeen ilmenee seuraavia oireita, tulee hakeutua lääkäriin kiireellisesti:
Urheilijoiden aivotärähdyksien tunnistamista helpottamaan on kehitetty SCAT3 (Sport concussion assessment tool) kaavake.
Päähän kohdistuneen vamman aiheuttaessa edellä kuvattuja aivotärähdykseen viittaavia oireita henkilön ei tulisi olla seuraavaa vuorokautta yksin, ja hänen tajunnantilansa tulee seuraavana yönä tarkastaa herättämällä kahdesti yön aikana. Oireenmukaisena hoitona päänsärkyyn voidaan käyttää reseptivapaita särkylääkkeitä, joista suositeltavimpia ovat parasetamolia sisältävät.
Aivotärähdyksen jälkeen on syytä välttää liian runsaita ärsykkeitä tai aivojen kuormittamista, kunnes vointi on normalisoitunut. Tämän takia potilas saattaa tarvita lääkärikontaktia sairauslomaa varten. Myös esimerkiksi autolla ajoa, television katselua, tietokonepelien pelaamista, alkoholin tai muiden päihteiden nauttimista ja kovaa fyysistä rasitusta tulee välttää, kunnes vointi on normalisoitunut. Koe-eläiminä käytetyt hiiret, jotka aivotärähdyksen jälkeen sijoitettiin mahdollisimman neutraaliin ympäristöön, palautuivat selvästi paremmin aivotärähdyksestä kuin ärsykkeille altistetut lajikumppaninsa. Samankaltaisia, liian varhaisen kuormituksen aiheuttamia vaikutuksia toipumiseen on todettu myös urheilijoilla.
Matti Rönkä
Matti Rönkä (s. 9. syyskuuta 1959 Kuusjärvi) on suomalainen toimittaja ja Yle TV1:n uutisankkuri. 2000-luvulta lähtien hän on tullut tunnetuksi myös kirjailijana.
Rönkä opiskeli toimittajaksi Sanoman toimittajakoulusta ja valtiotieteiden maisteriksi Helsingin yliopistosta. Vuonna 2013 Yhteiskunta-alan korkeakoulutetut valitsi hänet Vuoden yhteiskuntatieteilijäksi.
Yleisradiossa Rönkä aloitti uransa vuonna 1990 ja on toiminut muun muassa uutispäällikkönä. Vuonna 2003 Rönkä korvasi eläkkeelle jääneen Arvi Lindin "Suomen äänenä" eli Yle TV1:n "Puoliyhdeksän uutisten" pääuutisankkurina. Ennen Yleä hän työskenteli muun muassa Mainostelevisiossa ja eri lehdissä.
Röngän esikoisromaani "Tappajan näköinen mies" ilmestyi vuonna 2002. Se valittiin saksalaisella KrimiWelt-dekkarilistalla vuoden 2007 kolmanneksi parhaaksi rikosromaaniksi kansainvälisessä luokassa. Vuonna 2003 ilmestyi Röngän toinen romaani "Hyvä veli, paha veli" ja syksyllä 2005 kolmas teos nimeltään "Ystävät kaukana". Suomen dekkariseura palkitsi sen Vuoden johtolanka -palkinnolla. Vuonna 2007 Rönkä sai teoksesta myös parhaalle pohjoismaiselle dekkarille myönnettävän Lasiavain-palkinnon.
Neljäs Kärppä-romaani, "Isä, poika ja paha henki" ilmestyi vuonna 2008 ja viides romaani, "Tuliaiset Moskovasta", vuonna 2009. Vuonna 2009 Gummerus myönsi Röngälle Kalle Päätalo -palkinnon tunnustuksena kansainvälisestä menestyksestä.
Röngän kirjojen käännösoikeuksia on myyty kymmeneen maahan, ja 15 saksalaistoimittajan ryhmä matkusti helmikuussa 2010 Suomeen Viktor Kärpän jalanjäljillä. Röngän romaaneja on kääntänyt saksaksi Gabriele Schrey-Vasara.
Rönkä on osuuskuntamuotoisen kustantamo Crime Timen perustajajäsen.
Röngän entinen puoliso on Helsingin Sanomien kulttuuritoimittaja ja kirjallisuuskriitikko Suvi Ahola. Heillä on kolme lasta, joista Otto Rönkä ja Reetta Rönkä ovat myös toimittajia.
Hannu Okkola
Hannu Tapani Okkola (s. 23. tammikuuta 1954 Kuopio) on suomalainen entinen kestävyysjuoksija .
Okkola voitti 5 000 metrin juoksun Suomen mestaruuden vuosina 1979 (aika 13.44,76) ja 1984 (aika 13.51,06) . Hallissa Okkola voitti SM-kultaa 3 000 metrillä 1985 ja 5 000 metrillä 1979–1981, 1983 ja 1985 .
Ziniaré
Ziniaré on kaupunki Burkina Fasossa noin 35 kilometrin päässä Ouagadougousta koilliseen. Kaupungissa oli vuoden 2006 väestönlaskennassa yhteensä 62 026 asukasta. Kaupunki on Oubritengan provinssin ja Plateau-Centralin alueen pääkaupunki.
Polytypos
Polytypos on suomalainen lomakkeisiin erikoistunut painotalo. Se kuuluu TS-Yhtymään. Polytypos Oy:n lomakeryhmän varsinainen tuotantolaitos sijaitsee Turengissa. Se on erikoistunut A4-irtolomakkeiden ja settilomakkeiden tuotantoon.
Ali Baba
Ali Baba on "Tuhannen ja yhden yön tarinoissa" esiintyvä taruhenkilö, joka on luultavasti Aladdinin ohella kirjan tunnetuin hahmo. "Tuhannen ja yhden yön tarinoissa" hän on tarinassa ”Ali Baba ja neljäkymmentä rosvoa” esiintyvä köyhä puunhakkaaja. Hän löytää rosvojen piilopaikkana toimivan luolan, johon on kätketty rosvojen aarteet. Ali Baba saa luolan avautumaan taikasanoilla ”Seesam aukene”. Rosvot kuitenkin tulevat ja yrittävät tappaa Ali Baban, mutta Ali Baban uskollinen orjatyttö pelastaa hänet ja Ali Baba antaa hänelle poikansa, jotta hän pitäisi salaisuuden aarteesta.
Ali Baba esiintyy vuoden 1981 videopelissä Quality Software.
Kirkonväki
Kirkonväki on yleensä joukkona esiintyviä taruolentoja suomalaisessa tarustossa. Osassa tarinoista kirkonväki on eläviä kuolleita, eli haudastaan nousseita ruumiita. Kirkonväki muistuttaa usein kalman väkeä ja joskus tarkoittaa samaa. Osa tarinoista kertoo vainajien yöllisistä jumalanpalveluksista, jotka yleisimmin tapahtuivat jouluyönä. Vainajien kerrottiin nousevan silloin haudoistaan ja pitävän jumalanpalvelusta kuolleen papin johdolla. Juhlakansan homehtunut ulkomuoto, paha haju ja ontosti kumiseva lauluääni kuvataan usein inhorealistisen yksityiskohtaisesti. Kertomuksissa vainajat eivät ole pahansuopia eivätkä vainoa eläviä, mutta elävien oli silti syytä jättää heidät rauhaan. Asiansa osaava tietäjä saattoi valvoa ja ohjata kirkonväen käyttäytymistä. Kirkonväkeä ei tavattu koko maassa: suurin osa kertomuksista on Lounais-Suomesta ja itäisiltä metsäseuduilta ne puuttuvat lähes kokonaan.
Kirkonväestä pro gradun kirjoittaneen Kaarina Kosken mukaan kertomuksissa yhdistyvät keskieurooppalainen ja suomalais-ugrilainen kansanperinne. Käsitys kuolleista, jotka yhtenä päivänä vuodessa nousevat haudoistaan, levisi Suomeen vähitellen keskisestä Euroopasta lähinnä Ruotsin kautta. Ruotsalainen kirkonväki oli sekin aktiivista jouluyönä. Kertomuksen mukaan Engsön kartanon valtiatar Brita Bååt eksyi vainajien jumalanpalvelukseen ja selvisi juuri ja juuri kahden miesvainajansa käsittelystä hengissä. Tuon jouluyön muistona säilytetään kirkossa muistona kappaletta rouva Britan hunnusta ja hänen peräänsä singottua kivenmurikkaa.
Ranta-alpi
Ranta-alpi ("Lysimachia vulgaris") on rannoilla ja kosteilla niityillä viihtyvä monivuotinen esikkokasvi. Se pystyy maanalaisten rönsyjensä avulla levittäytymään hyvinkin laajoiksi, tiheiksi kasvustoiksi. Ranta-alpin seuralaisena tavataan usein rantakukkia.
Ranta-alpin keltaiset kukat eivät ole kovin suuria (10–15 mm), mutta niitä on paljon ja ne muodostavat kasvin latvaan ja ylimpiin lehtihankoihin ryhmiä. Ranta-alpi voi olla jopa 160 cm korkea. Lehdet ovat teräväkärkisiä ja kapeita, mutta pitkiä. Ne erkanevat varresta 2–4 lehden ryhminä.
William Rockefeller
William Rockefeller (31. toukokuuta 1841 − 24. kesäkuuta 1922) oli yhdysvaltalainen sijoittaja ja toinen Rockefellerin suvun perustajista ja keulahahmoista. Hän oli John D. Rockefellerin nuorempi veli.
William syntyi Richfordissa New Yorkissa. Vuonna 1853 hänen perheensä muutti Strongsvilleen Ohioon.
William aloitti uransa kirjanpitäjänä. Kun hänen veljensä alkoi tuottaa öljyä Ohiossa, tämä pyysi Williamia aloittamaan New Yorkissa öljyn vientiyrityksen. Sen nimeksi tuli vuonna 1870 Standard Oil.
William Rockefeller toimi yhtiön New Yorkin konttorissa edustustehtävissä ja asiamiehenä vuoteen 1911, jolloin Standard Oil joutui New Jerseyn oikeuteen ja hajotettiin määräävän markkina-aseman takia Sherman Antitrust Actin nojalla. Lisäksi hän oli kiinnostunut kuparista ja junista sekä yleishyödyllisestä liiketoiminnasta. Hän oli naimisissa Almira Geraldine Goodsellin kanssa, joka perusti National City Bank of New Yorkin. Heidän poikansa William Goodsell Rockefeller ja pankin johtajan James Stillmanin tytär menivät naimisiin ja näiden poika James Stillman Rockefeller otti pankin haltuunsa.
William kuoli vuonna 1922 Tarrytownissa New Yorkissa ja haudattiin Sleepy Hollow Cemeteryyn New Yorkiin.
Kalixjoki
Kalixjoki (vanhanimi "Kainuunjoki") paikallisesti "Kainuunväylä" () on yksi Pohjois-Ruotsin suurista joista. Kainuunjoki alkaa Kiirunasta Kebnekaisen tunturialueelta ja laskee Perämereen Kainuun eli Kalixin kunnassa.
Joen yläjuoksusta käytetään nimeä "Kaalasväylä", joka ruotsinkielisen "Kalixälven"-nimen tavoin lienee perua alkuperäisestä saamenkielisestä nimestä "Gáláseatnu". Kainuunväylä on mahdollisesti varsin myöhäsyntyinen paikallinen suomenkielinen nimitys joen alajuoksulle.
Eräs Kainuun sivujoista on Tärännönjoki, joka johtaa Tornionjoen yläjuoksun vettä osin Kainuunjokeen.
Suomen sodan jälkeen Venäjä esitti valtakunnanrajaa siirrettäväksi Kainuunjoelle, Ruotsi puolestaan Kemi- ja Ounasjoelle. Kompromissina raja siirrettiin Tornion- ja Muonionjoelle.
Nakkisämpylä
Nakkisämpylä (, ”kuuma koira”, joskin sana englannissa voi viitata itse makkaraan ilman sämpylää; puhekielessä myös ”hodari”) on halkaistu lämmitetty sämpylä, jonka välissä on nakki. Nakkisämpylät ovat suosittua pikaruokaa, koska ne ovat nopeita valmistaa.
Perinteinen tapa valmistaa hot dog on käyttää valmiin sämpylän sijasta ohutta, rasvaista vehnäleipätaikinaa, jolla pienet prinssinakit päällystetään ja sitten uppopaistetaan. Kun taikina kääritään nakin ympärille voisarven tavoin, ruokalajista käytetään nimeä "nakkipiilo" ( tai "crescent dog").
Nakkisämpylän alkuperää ei tunneta varmasti. Sen väitetään olevan peräisin Wienistä tai Frankfurtista 1400-luvulta. Keksijäksi on mainittu myös 1600-luvun teurastaja Johann Georghehner, joka olisi tuonut ruokalajin Baijerin Coburgista Frankfurtiin. Saksalainen Charles Feltman alkoi myydä nykyisen nakkisämpylän kaltaisia tuotteita Yhdysvalloissa 1870-luvulla. Muiksi keksijöiksi on mainittu baijerilainen makkaratehtailija Anton Ludwig Feuchtwanger, joka olisi myynyt nakkisämpylöitä maailmannäyttelyssä – joko Chicagossa vuonna 1893 tai Saint Louisissa vuonna 1904.
Yleisen luulon mukaan nimen "hot dog" keksi urheilupilapiirtäjä ”Tad” (Thomas A. Dorgan) vuonna 1903 kuvatessaan Harry M. Stevensin New York Giants -baseballjoukkueen katsojille myymiä makkaroita. Todellisuudessa nimi oli käytössä jo aiemmin, Barry Popikin mukaan viimeistään vuonna 1893.
Boogeyman (elokuva)
Boogeyman on kauhuelokuva vuodelta 2005. Elokuvan on ohjannut Stephen T. Kay ja tuottanut Evil Deadista tuttu Sam Raimi.
Elokuvasta on tullut kaksi jatko-osaa, joista uusin ilmestyi vuonna 2009.
Nähtyään 8-vuotiaana kuinka kaapissa vaaniva mörkö tappaa hänen isänsä väkivaltaisesti, Tim on jäänyt lapsuuden muistikuviensa vangiksi, eivätkä ne hellitä otettaan. Äidin kuoltua psykiatri ehdottaa Timille yöpymistä vanhassa kotitalossa, jotta tämä pääsisi eroon piinaavista traumoistaan. Ikävä kyllä, tuttu kaveri narisuttelee jo kaapin saranoita jatkaakseen kesken jäänyttä teurastamistaan.
Waldstein
Waldstein voi tarkoittaa ainakin seuraavia:
Kommunistinen nuorisointernationaali
Kommunistinen nuorisointernationaali (KNI) oli 1907–1943 toiminut kansainvälinen nuorisojärjestöjen yhteistyöorganisaatio. Järjestö perustettiin nimellä Sosialististen nuorisojärjestöjen kansainvälinen liitto (IVSJO), mutta se vaihtoi nimensä vuonna 1919 ryhdyttyään läheiseen yhteistyöhön Kommunistisen internationaalin kanssa. Ennen maailmansotaa IVSJO oli Toisen internationaalin nuoriso-osasto.
IVSJO perustettiin maaliskuussa 1907 Stuttgartissa. Ensimmäiseksi puheenjohtajaksi valittiin belgialainen Hendrik De Man. Tätä seurasi Robert Danneberg (1908–1915). Saksalaisilla oli IVSJO:n perustamisessa keskeinen rooli ja liiton ensimmäisenä pääsihteerinä työskenteli Karl Liebknecht.
Ensimmäisen maailmansodan riehuessa IVSJO piti huhtikuussa 1915 Bernissä edustajakokouksen, johon osallistui edustajia yhdeksästä maasta. Delegaatit riitelivät esimerkiksi suhtautumisesta sotaan. Enemmistöksi muodostui eurooppalaisten sosialidemokraattisten puolueiden ja Toisen internationaalin linjaan kriittisesti suhtautunut suuntaus. Vähemmistöön jääneet vetäytyivät tapahtuneen jälkeen liiton toiminnasta. Monet nuorisoliitot hajosivat sodan aikana. Vuoden 1915 kokous päätti alkaa julkaista lehteä "Die Jugendsinternationale". Willi Münzenberg järjesti kansainvälisen osaston perustamisen Berniin.
20. marraskuuta 1919 IVSJO piti Berliinissä ensimmäisen edustajakokouksensa sodan jälkeen. Kahtatoista jäsenliittoa edustaneet osanottajat päättivät tuolloin muuttaa järjestön nimeksi Kommunistinen nuorisointernationaali, jonka ensimmäisenä kongressina, vankilasta vapautuneen Münzenbergin organisoimaa, Berliinin kokousta on sittemmin pidetty. KNI:sta tehtiin Kominternin nuorisojärjestö ja Münzenbergistä KNI:n toimeenpanevan komitean pääsihteeri.
KNI:n toinen kongressi pidettiin monien vaikeuksien jälkeen 1921 Moskovassa juuri ennen Kominternin vastaavaa kongressia. Komintern päätti alkaa suhtautua tiukemmin jäsenjärjestöjensä politiikkaan ja KNI noudatti tapojensa mukaan isoveljensä ohjeita. Komintern ohjeisti myös kaikkien KNI:n jäsenjärjestöjen nimien muuttamisen muotoon "x:n kommunistinen nuorisoliitto". Kommunistiset nuorisoliitot seurasivat maidensa kommunististen puolueiden linjauksia varsin uskollisesti. Pääsihteerin tehtävissä Münzenbergiä seurasi Voja Vujovic. KNI lakkautettiin Kominternin lakkauttamisen yhteydessä 1943.
KNI:hin kuului kymmeniä nuorisojärjestöjä ympäri maailmaa. Perustavassa kokouksessa Berliinissä 1919 oli läsnä 19 edustajaa 14 maasta. Uusia jäsenliittoja hyväksyttiin tämän jälkeen runsaasti ja toisessa kongressissa kesäkuussa 1921 niitä oli jo 36. Seuraavan vuoden kongressissa jäsenjärjestöjä oli 38 ja vuonna 1924 jo 60. Viidennen kongressin aikaan (1928) KNI:hin kuului 46 jäsenliittoa.
Suomesta KNI:hin kuului vuodesta 1921 Suomen sosialidemokraattinen nuorisoliitto (SSN), jonka viranomaiset lakkauttivat, osin tästä syystä, vuonna 1923. Salainen, KNI:hin kuulunut, Suomen kommunistinen nuorisoliitto (SKNL) perustettiin 1925 ja se toimi vuoteen 1936.
Tommy Ekblom
Tommy Uolevi Ekblom (s. 20. syyskuuta 1959 Porvoo) on suomalainen entinen este-, kestävyys ja maastojuoksija . Ekblom muistetaan erityisesti yhtenä kaikkien aikojen parhaista suomalaisista 3 000 metrin estejuoksijoista.
5 000 metrillä Ekblom voitti Suomen mestaruuden vuosina 1983 ja 1986. 3 000 metrin esteissä mestaruus tuli vuosina 1979, 1981, 1982, 1984 ja 1986. Maastojuoksun lyhyen radan mestaruuden Ekblom voitti viisi kertaa peräkkäin vuosina 1981–1985 . Hän oli myös pronssilla 10 000 metrin juoksussa 1987, 1988, 1990 ja 1991. Hallista Ekblomilla on viisi SM-kultaa (1 500 metriä 1982, 3 000 metriä 1986 sekä 5 000 metriä 1982, 1984 ja 1986) .
Hyvistä ennätyksistään huolimatta Ekblom ei koskaan onnistunut kovin hyvin arvokilpailuissa. Hän oli 3 000 metrin esteissä EM-kisoissa 1982 kahdeksas ja 1986 kymmenes, MM-kisoissa 1983 12. sekä olympialaisissa 1980 12. ja 1984 yhdeksäs. Maastojuoksun MM-kisoissa vuonna 1988 Ekblom oli 18 .
Urheilu-uransa jälkeen Ekblom on toiminut valmentajana ja muun muassa Suomen kestävyysjuoksun lajipäällikkönä. Hänen valmennettavanaan on ollut muun muassa estejuoksun euroopanmestari Jukka Keskisalo. Ekblom toimii myös Suomen Urheiluliiton kestävyysjuoksun lajipäällikkönä sekä Mäkelänrinteen lukion kestävyysjuoksuvastaavana.
Jim Jones (artisti)
Jim Jones, oikealta nimeltään Joseph Guillermo Jones (s. 15. heinäkuuta 1976) on yhdysvaltalainen hiphop-artisti. Hän kuuluu The Diplomats -ryhmään. Hän on julkaissut neljä sooloalbumia. Jim Jones on esiintynyt myös CAPO- ja Jimmy Jones -nimillä.
Hermanni Rask
Hermanni Rask on suomalainen tanssija. Hän valmistui vuonna 1997 Teatterikorkeakoulun Tanssitaiteen laitokselta. Rask on freelance-tanssija ja on esiintynyt muun muassa Suomen Kansallisoopperassa ja useissa tanssiteattereissa ja teattereissa.
Hän on näytellyt myös tv-sarja Salatuissa elämissä Kai Jaakolaa.
Tärännönjoki
Tärännönjoki eli Täränönväylä () on noin 50 kilometriä pitkä bifurkaatiojoki Ruotsin Pajalan kunnassa. Se johtaa pääosan Tornionjoen yläjuoksun vedestä Junosuvannosta Kainuunväylään eli Kalixjokeen Täräntöön.
Sigrid Juséliuksen säätiö
Sigrid Juséliuksen säätiö () on Suomen suurin lääketieteellisiin tutkimuksiin tukirahoja myöntävä yksityinen säätiö. Sen perusti vuorineuvos Fritz Arthur Jusélius testamentillaan 3. toukokuuta 1927, jolla halusi kunnioittaa tyttärensä, ennenaikaisesti kuolleen Sigrid Juséliuksen, muistoa.
Säätiön omaisuus on noin 700 miljoonaa euroa. Tästä osakkeita on puoli miljardia euroa. Loput 15 % on kiinteistöjä ja 10 % obligaatioita. Helsingissä sijaitsevien talojen arvo on runsaat 100 miljoonaa euroa.
Säätiö jakaa rahaa vain lääketieteelliseen tutkimukseen. Vuonna 2014 säätiö rahoitti lääketieteellistä tutkimusta 17,2 miljoonalla eurolla.
Montrealin kaupungintalo
Montrealin kaupungintalo (, ) on Kanadassa, Quebecin provinssin Montrealin kaupungintalo. Se sijaitsee Montrealin keskustassa, Place Jacques-Cartierin reunustalla.
Alkujaan nelikerroksisen rakennuksen ovat suunnitelleet arkkitehdit Henri-Maurice Perrault ja Alexander Cowper Hutchison, ja se rakennettiin vuosina 1872–1878. Kaupungintalon arkkitehtuuri edustaa uusrenessanssityyliä.
Vuonna 1922 rakennuksessa riehui tulipalo, joka tuhosi sisustuksen suurelta osin. Rakennusta kunnostettaessa siihen lisättiin 5. kerros ja sitä restauroitiin Ranskassa sijaitsevan Toursin kaupungintaloa mukaillen. Vuonna 1967 Ranskan presidentti Charles de Gaulle julisti sen parvekkeelta kuuluisan ”Vapaa Quebec” -puheensa.
Risto Räppääjä
Risto Räppääjä on Sinikka ja Tiina Nopolan suomalaisen lastenkirjasarjan päähenkilö. Risto Räppääjä on rummuttava ja räppäävä poika, joka asuu Rauha-tätinsä kanssa. Risto ja Rauha päätyvät mitä kummallisimpiin seikkailuihin, vaikka yrittävät elää ihan tavallista, rauhallista elämää. Hahmon idea syntyi, kun Nopoloilta pyydettiin animaatiokäsikirjoituksia Yle TV2:een. 11 ensimmäisessä kirjassa kuvitus on Aino Havukaisen ja Sami Toivosen käsialaa. He ovat tehneet myös tv-sarjan kuvakäsikirjoituksen yhdessä Leena Jääskeläisen ja Pekka Korhosen kanssa. Kirjasta "Risto Räppääjä ja nukkavieru Nelli" alkaen kuvituksesta on vastannut Christel Rönns.
Muita Risto Räppääjä -kirjojen henkilöitä ovat alakerrassa asuva herra Lindberg, tv-kokit Pinja ja Pontus Perhonen, Nuudelipää eli Nelli Perhonen, Rauha-tädin serkku pakastaja-Elvi, Alpo-kissa, Kullervo Vonninen, Aimo ja Eino Kuukkeli, pianisti Reino Rubinstein, Hildur "Hilpuri" Tilli, kyselijä Niilo Rummukainen, lapsitähti Kamilla Puumalainen, laulaja Ville Pyry ja hänen mummonsa Hilppa Pyry.
Ronald Pognon
Ronald Pognon (s. 16. marraskuuta 1982 Le Lamentin, Martinique) on ranskalainen pikajuoksija. Helmikuussa 2005 hän juoksi 60 metrin juoksun sisäratojen Euroopan ennätyksen 6,45. Dwain Chambers alitti ennätyksen maaliskuussa 2009 juoksemalla 6,42. Pognon on myös ensimmäinen ranskalainen, joka on juossut 100 metriä alle kymmenen sekunnin (9,99).
Menton
Menton on kaupunki Ranskan Rivieralla eli Côte d’Azurilla, lähellä Italian rajaa. Sen asukasluku on 27 655 (vuonna 2006), ja pinta-ala 14,05 neliökilometriä. Kaupunkia on usein luonnehdittu Ranskan Rivieran kauneimmaksi kaupungiksi, mistä juontuu sen lempinimi ”La perle de la France” (). Sen lisäksi kaupunkia kutsutaan myös Ranskan italialaisimmaksi kaupungiksi, johtuen aivan vieressä sijaitsevan Italian kulttuurin vaikutuksesta siihen.
Mentonin nykyinen nimi viittaa sanoihin "Mont d’Othon" ’Othonin vuori’. Nimi mainitaan ensimmäistä kertaa historiallisissa lähteissä vuonna 1261. Asutus oli kuitenkin kehittynyt paikalle jo 1100-luvulla. Vuonna 1157 paikan siihen asti omistanut Ventimiglian herttua Guido Guerra lahjoitti alueen genovalaiselle Gugliemo Ventolle. 1200-luvulla alue päätyi puolestaan Kaarle Anjoulaiselle ja vuonna 1346 guelfien ja ghibelliinien kiistojen seurauksena se palautui hetkeksi Venton suvulle. Tämän jälkeen se päätyi Monacon ruhtinaalle Charles Grimaldille. Vuonna 1524 Menton joutui Andrea Dorian joukkojen pommittamaksi. Sen jälkeen kaupunki päätyi Monacon ohella Kaarle V:n haltuun.
Vuonna 1641 Menton päätyi Ranskan suojelukseen Péronnen sopimuksen mukaisesti. Vuonna 1792 siitä tuli osa Alpes-Maritimesin departementtia. Kaupunki kuitenkin erotettiin Ranskasta Pariisin sopimuksella 1814 ja se päätyi jälleen Monacon Grimaldeille. Menton irtautui Monacosta Charles Trencanin aloitteella 1848 ja siitä tuli vapaakaupunki Sardinian suojeluksessa. Vuonna 1860 Mentonissa järjestettiin kansanäänestys Ranskaan liittymisestä, ja suurin osa äänestäneistä kannatti liitosta. Seuraavana vuonna Monacon ruhtinas Kaarle III myi oikeutensa Mentoniin ja Roquebruneen Ranskan hallitsijalle Napoleon III:lle neljän miljoonan kultafrangin hintaan. Toisen maailmansodan aikana Mentonin miehitti ensin Italia ja sitten Natsi-Saksa. Kaupunki vapautettiin vuonna 1944.
Taotao, pieni pandakarhu
Taotao, pieni pandakarhu (alkuperäiseltä nimeltään "Tao Tao Ehonkan") on saksalais-japanilainen vuosina 1983–1985 valmistunut 52-osainen animepiirrossarja. Sarjan ohjasivat Shuichi Nakahara ja Tatsuo Shimamura. Sarjaa edelsi vuonna 1981 valmistunut elokuva.
Sarja kertoo pienestä Tao Tao -nimisestä pandakarhusta, joka asustaa äitinsä (Pandamuorin) ja eläinystävien kanssa Kiinassa Waizan-nimisessä laaksossa. Pandamuori kertoo Tao Taolle ja eläinystäville joka jaksossa opettavaisen tarinan, jotka liittyvät asioihin tai ongelmiin, joita Tao Tao ja eläinystävät ovat kohdanneet.
Suomessa sarja esitettiin televisiossa TV1-kanavalla ensimmäisen kerran vuosina 1984–1985. Suomenkielisenä kertojana toimi Inkeri Wallenius itävaltalaisen ORF-kanavan saksankielisen ääniraidan päälle. Ensiesityksen jälkeen sarjaa on esitetty televisiossa muutaman kerran uusintana.
Sarjan tunnusmusiikin on säveltänyt tšekkiläinen Karel Svoboda. Sarjan suomenkielisen tunnusmusiikin esittää Satu Vuorjoki. Tunnusmusiikin sanat suomeksi käänsi Yleisradion kääntäjä Maija-Liisa Vuorjoki. Satu Vuorjoen esittämä versio on julkaistu myös useammalle lastenmusiikkia sisältävälle kokoelmalevylle. Hänen lisäksi Vuorjoen kääntämillä sanoilla tunnusmusiikin on levyttänyt muun muassa Liisa Hyttinen. Heidi Korpinen levytti kappaleen säveltäjä Matti Kontion tekemällä käännöksellä vuonna 1986. Kotkalainen yhtye Guava julkaisi sarjan tunnuskappaleen singlenä vuonna 2003, ja sitä soitettiin varsin runsaasti radiossa.
Sarja on julkaistu kokonaisuudessaan DVD:llä. Sarjan jaksoja on myös 1990-luvulla julkaistu VHS-kasetilla.
Heikki Jääskeläinen
Heikki Elia Jääskeläinen (s. 10. marraskuuta 1979 Tampere) on suomalainen laulaja. Hän tuli tunnetuksi osallistuessaan "Idols"-kilpailuun, jonka hänen kaksoisveljensä Ilkka Jääskeläinen voitti. Heikki Jääskeläinen putosi kisasta juuri ennen semifinaaleja, kun tuomaristo sai vielä pudottaa viisi kilpailijaa ennen kuin oli yleisön vuoro äänestää seitsemän finalistia.
SonyBMG-levy-yhtiön ehdotuksesta Heikki ja Ilkka alkoivat esiintyä duona tammikuussa 2006. Ilkan albumi "Vuosisadan Rakkaustarina" ilmestyi keväällä 2006. Heikki laulaa albumin yhdeksällä raidalla, joista "Jotain parempaa" on hänen itse sanoittamansa ja "Tää enemmän on" veljesten yhdessä sanoittama. Helmikuussa 2006 Ilkka ja Heikki kiersivät Suomea muiden Idols-finalistien kanssa. Huhtikuussa 2006 veljekset aloittivat säännöllisen keikkailun ohjelmatoimisto ExtraViihteen riveissä. Levy-yhtiön ja duon erimielisyyksien vuoksi levytyssopimus kuitenkin purettiin vuoden 2007 alussa.
Nykyään Jääskeläinen työskentelee äidinkielen ja kirjallisuuden opettajana.
Isoholmi
Isoholmi on Raahen kaupungin pohjoisosassa sijaitseva kaupunginosa. Isoholmin naapurikaupunginosia ovat Holminlaakso, Antinkangas, Vilppu, Lehmiranta ja Pikkuholmi. Isoholmi on lähes täysin omakotitaloaluetta, joka on rakennettu 1970-luvun alussa. Isoholmintie alkaa vanhasta Ouluntiestä, josta se kulkee läpi Antinkankaan ja päättyy Isoholmin mäelle, tehden 90 asteen kulman, josta tien nimi vaihtuu Kivitieksi.
Varhainen metallikausi
Varhainen metallikausi oli kausi, jolloin metalliesineiden valmistaminen tai ainakin käyttö jo tunnettiin, mutta myös kivi oli yhä merkittävä työkalujen raaka-aine. Suomessa varhaismetallikausi tarkoittaa pronssikautta ja rautakauden alkua noin vuosina 1500 eaa. – 200 jaa. Varhaisella metallikaudella Suomen asutus oli jakautunut rannikon ja sisämaan kulttuureihin. Varhaismetallikauden näkyvimpiä muinaisjäännöksiä ovat suuret kiviröykkiöhaudat, joita on varsinkin silloisen rannikon läheisyydessä. Ruotsin alueen vaikutus oli voimakas rannikkoseuduilla, kun taas sisämaankulttuurin yhteydet ulottuivat myös Itä-Venäjän suuntaan.
Karel Svoboda
Karel Svoboda (14. heinäkuuta 1938 Plzeň – 28. tammikuuta 2007 Jevany) oli tšekkiläinen säveltäjä, joka sävelsi 1970-luvulla musiikin moniin lasten piirrettyihin televisio-ohjelmiin.
Svoboda opiskeli aluksi lääketiedettä, mutta lopetti kolmen vuoden jälkeen. Vuonna 1969 hän sävelsi kappaleen "Lady Carneval" tšekkoslovakialaiselle pop-laulajalle Karel Gottille, josta tuli erittäin suosittu. Kaikkiaan Svoboda sävelsi Gottille noin 80 laulua. Hän työskenteli 30 vuoden ajan saksalaiselle ZDF-televisiokanavalle ja sävelsi tunnusmusiikkia lukuisiin ohjelmiin. Tunnettuja Svobodan sävellyksiä ovat muiden muassa "Maija Mehiläinen", "Taotao", "Pinokkio" ja "Peukaloisen retket" -sarjojen tunnussävelmät. Svoboda on säveltänyt myös musiikit neljään musikaaliin: "Noc na Karlstejne", 
"Dracula" (1995), "Monte Cristo" (2000) ja "Golem" (2006, ensi-ilta syyskuussa 2008).
Svoboda löydettiin tammikuussa 2007 luoteihin kuolleena huvilansa puutarhasta Jevanyssä. Kuolema tulkittiin itsemurhaksi. Häneltä jäi vaimo ja pieni poika.
Iajuddin Ahmed
Iajuddin Ahmed (bengaliksi: ইয়াজুদ্দিন আহমেদ) (1. helmikuuta 1931 Bikrampur, Brittiläinen Intia – 10. joulukuuta 2012 Bangkok, Thaimaa) oli bangladeshilainen poliitikko, joka toimi maan presidenttinä 2002–2009.
Ahmed opiskeli Dhakan yliopistossa, suoritti tohtorin tutkinnon Wisconsinin yliopistosta ja palasi sen jälkeen Dhakan yliopistoon maaperägeologian apulaisprofessoriksi. Myöhemmin hän nousi saman laitoksen professoriksi. Hän saavutti laitoksen puheenjohtajan sekä biologisen tiedekunnan dekaanin paikan. Ahmed työskenteli myös Cornellin yliopistossa vierailevana professorina vuonna 1984. Ahmedilla ja hänen vaimollaan tohtori Anwara Begumilla oli kolme lasta.
Ahmed oli virkamieshallituksen neuvonantaja vuonna 1991. Hän toimi myös Yleisten laitosten komission puheenjohtajana 1991–1993. Hänet valittiin presidentiksi puolueettomana ehdokkaana, jonka kaikki suurimmat puolueet pystyivät hyväksymään. Pääministeri Khaleda Zian kauden päättyessä hänelle ei saatu sovittua seuraajaa, ja presidentti Iajuddin Ahmed otti viran hoitaakseen lokakuusta 2006 tammikuuhun 2007 asti. Hän ei pystynyt järjestämään uusia vaaleja maan levottomuuksien vuoksi, ja julisti Bangladeshin hätätilaan. Pääministeriksi hän nimitti 12. tammikuuta 2007 Fakhruddin Ahmedin.
Ahmedille tehtiin sydämen ohitusleikkaus toukokuussa 2006. Viimeisinä vuosinaan hän kärsi sydän- ja munuaisongelmista. Ahmed joutui uuteen sydänleikkaukseen marraskuussa 2011, minkä jälkeen hänen tilansa heikkeni munuaisvaivojen takia nopeasti. Hän kuoli bangkokilaisessa sairaalassa joulukuussa 2012.
Marko Kolsi
Marko Tuomas Kolsi (s. 20. tammikuuta 1985 Vantaa) on suomalainen jalkapalloilija. Hän oli pelipaikaltaan keskikenttäpelaaja, mutta kykeni pelaamaan myös keskuspuolustajana ja laidalla.
Kolsi on Vantaan Jalkapalloseuran ja Finnairin Palloilijoiden kasvatti. Suomessa hän on pelannut FC Jokereissa ja lainalla Forssan Jalkapalloklubissa. Jokereissa Kolsille kertyi yhteensä 16 Veikkausliiga-ottelua. Kausina 2004–2007 Kolsi pelasi Alankomaissa Willem II:n, TOP Ossin sekä FC Eindhovenin riveissä. Kesällä 2007 Kolsi allekirjoitti sopimuksen Sloveniaan NK Mariboriin. Lisäksi hän on pelannut Sloveniassa NK Rudar Velenjen ja NK Šmartnon riveissä. Tammikuussa 2012 Kolsi palasi Hollantiin Willem II:n reservijoukkueen riveihin. Hän palasi takaisin Sloveniaan NK Celjen riveihin kesällä 2012. Kolsi debytoi Celjen paidassa Eurooppa-liigan ensimmäisellä karsintakierroksella FC Dacia Chișinăuta vastaan.
Inkeri Wallenius
Inkeri Wallenius (o.s. Vauhkonen, s. 8. heinäkuuta 1947 Helsinki) on suomalainen näyttelijä, tunnettu erityisesti ääninäyttelijänä ja äänikirjojen lukijana. Hän on esiintynyt kertojana ja näyttelijänä lasten piirrosohjelmissa, kuten "Vili Vilperi", "Miki", "Taotao", "Oravan seikkailut" ja "Peukaloisen retket" sekä kolmessa "Petteri Kaniini ja hänen ystävänsä" -ohjelman jaksossa. Hän on myös dubannut elokuvia, kuten "Ihmeperhe", "Ihmeperhe 2", "Barbie Mermaidia", "Atlantis – Kadonnut kaupunki", "Herkules", "Hiidenpata", "Maija Poppanen" ja "Jali ja suklaatehdas". Äänikirjoja hän on lukenut suomeksi muun muassa monia Peppi Pitkätossun, Viirun ja Pesosen ja Vaahteramäen Eemelin seikkailuja. Wallenius on lukenut myös aikuisten äänikirjoja.
Jorma Räty
Jorma Tapio Räty (15. lokakuuta 1946 Helsinki – 29. syyskuuta 2007) oli suomalainen painonnostaja ja kehonrakentaja, joka aloitti kehonrakennuksen jo 1960-luvulla.
Räty aloitti urheilu-uransa painonnostajana. Hän nosti 75 kg:n sarjassa punnerruksessa 120 kg, mutta kun punnerrus pudotettiin painonnostosta pois, Räty siirtyi voimanostoon. Voimanostossa hän voitti vuonna 1971 82,5 kg:n sarjassa SM-kultaa ja vuotta myöhemmin SM-pronssia. Hänen ennätyksensä on 90 kg:n sarjassa penkkipunnerruksessa 180 kg, jalkakyykyssä 252,5 kg ja maastanostossa 260 kg. Loukkaantumiset pakottivat kuitenkin Rädyn lopettamaan voimanoston ja keskittymään kehonrakennukseen, jossa hän oli kilpaillut jo aiemminkin.
Rädyn ensimmäinen menestys kehonrakennuksessa oli 1967 Pohjoismaiden mestaruus. SM-kisoissa hän voitti seitsemän mestaruutta 1974–1980 ja vielä kolme PM-kultaa vuosina 1977–1979. EM-hopeaa hän voitti vuonna 1977 ja lopulta kruunasi amatööriuransa vuonna 1980 Manilassa voittamalla maailmanmestaruuden alle 80 kg:n luokassa. Hän on ainoa pohjoismaalainen, joka tämän tittelin on voittanut. Räty aloitti mestaruutensa jälkeen ammattilaisuran, joka päättyi jo 1982 hauislihaksen katkeamiseen. Ammattilaisuran paras saavutus oli 1981 Mr. Olympia -kilpailun 17. sija.
Jorma Räty menehtyi 29. syyskuuta 2007 äkillisen sairauskohtauksen jälkitilaan.